  Туспуктэм: vk.com (Алнашский РДК) Наталия Сильвестрова 8-тӥ толсуре Алнаш ёросысь Байтэрекысь лулчеберетъя юртын «Финн-угор дуннелэн лулчеберетъя шоркарез» ӵектосэз ворсан ужрад ортчиз. Сӥё-дано ужрадын быдэс арлы йылпумъянъёс лэстӥзы, творчествоя коллективъёс концерт возьматӥзы. Со сярысь ивортодэтъя «Удмуртия» агентстволы гуртысь лулчеберетъя центрлэн кивалтӥсез Виталий Тарасов ивортӥз. Та ар куспын трос гинэ ужрадъёс ортчизы, ӵектосъёс улонэ пыӵазы. Соос пӧлын «Ӟугыри» проект, кудӥз пиналъёсты чеберлыко киужъёс пыр удмурт кыллы дышетонлы сӥземын, «УгриДор», кудӥз пӧртэм ужрадъёс пыр удмурт кылэз но сямъёсты утён бордын ужаз. Со сяна, «Бай-Тэрек» калыккуспо финн-угор фестиваль ортчиз. Отын удмуртъёслэсь вашкала сямъёссэс возьматӥзы. Трос пӧртэм финн-угор калыкъёс пыриськизы та ужрадэ. « (Финн-угор дуннелэн лулчеберет шоркарез луон понна конкурслэн - ред.) жюрилэн председателез Айвар Рукель ветлӥз татчы Байтэреке фестивалямы, туж вылӥ дунъет сётӥз культурной столицамылэн ужезлы. Ми шумпотӥськом, что быгатыса ужамы та быдэс ар ӵоже » Виталий Тарасов, Байтэрекысь лулчеберетъя центрен кивалтӥсь Финн-угор дуннелэн лулчеберетэз юртэз луэ сярысь тодыса, соку ик лулчеберет юртэз выльдӥзы. Пумен гурт котырез утялтӥзы, лапас пуктӥзы, ял карон интыос лэсьтӥзы. Та бордын гурт калык туж трос ужаз-тыршиз. « Потэ вал тау шуэм Байтэрек калыклы, кудӥз сомында юрттэт сёто, открытиын но, Бай-Тэрек фестивальын но, лыкто, куно каро ваньзэсты <…> пыжисько, юрттӥсько » Виталий Тарасов, Байтэрекысь лулчеберетъя центрен кивалтӥсь Ӵектос улсын Байтэрекысь лулчеберет юртлы, лулчеберетъя шоркарлы, Бай-Тэрек фестивальлы, «Ӟугыри» ӵектослы пусъёс, Озьы ик Байтэрек гуртлы герб но флаг кылдытӥзы. « Фестивальмылэсь но пусъёссэ, культурной столицалэсь но пуссэ – ваньзэ лэсьтӥз Кучыран Юри, юрттӥськиз милемлы. Туж шумпотӥськомы, милям сыӵе эшъёсмы вань »Виталий Тарасов, Байтэрекысь лулчеберетъя центрен кивалтӥсь «Финн-угор дуннелэн лулчеберетъя шоркарез» ӵектосэз ворсан ужрад дыръя Татарстанысь Набережные Челны карысь суредасьъёслэн адӟытонзы усьтӥськиз. Соос Байтэрекын быдэс ар ӵоже ужазы. Адӟытонысь 33 суредзэс гуртлы кузьмазы. Со ужъёсын гурт лыдӟиськонниын галерея лэсьтӥзы. Вуоно арын Финн-угор дуннелэн лулчеберетъя шоркарез Финляндиысь Кухмо кар луоз. Отчы ик шоркарлэсь символзэ – Тылобурдоез – келязы.  Тодэ вайытом, 2022-тӥ ар понна финн-угор дуннелэн лулчеберетъя шоркарезлэсь арзэ сӥё-дано усьтон Батэрек гуртын тулыспал пумын ортчиз, нош дано ним басьтэмез сярысь 2021-тӥ ар пумын тодмо луиз.  Тегъёс: Лулчеберет удмуртъёс Алнаш Удмуртия  